รองนายกรัฐมนตรีและรัฐมนตรีว่าการกระทรวงกลาโหม สั่งการทุกเหล่าทัพเตรียมพร้อมตรวจเลือกทหารกองเกิน เข้าเป็นทหารกองประจำการประจำปี 2562 ให้เป็นไปด้วยความเป็นธรรม โปร่งใส
พลโท คงชีพ ตันตระวาณิชย์ โฆษกกลาโหม กล่าวว่าในการประชุมสภากลาโหม พลเอกประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม สั่งการให้ทุกเหล่าทัพเตรียมความพร้อมในการตรวจเลือกทหารกองเกิน เข้าเป็นทหารกองประจำการประจำปี 2562 ในช่วงเดือนเมษายนนี้ ให้เป็นไปด้วยความเรียบร้อย โดยขอให้ดำเนินการด้วยความเป็นธรรม โปร่งใสและตรงไปตรงมา         พร้อมกำชับทุกหน่วยฝึกทหารใหม่ ให้ปฏิบัติตามหลักสูตรการฝึกทหารใหม่โดยเคร่งครัด และระมัดระวังอันตรายจากการฝึกในสภาพอากาศที่ร้อนจัด ตลอดจนเน้นย้ำให้ทุกหน่วยดูแลคุณภาพชีวิต ความเป็นอยู่ของทหารกองประจำการเสมือนเป็นคนในครอบครัว พร้อมทั้งเพิ่มการประชาสัมพันธ์และสื่อสารให้กับครอบครัวและสังคมได้รับทราบ และตระหนักถึงบทบาทหน้าที่ของถึงความสำคัญของการเกณฑ์ทหาร เพื่อป้องกันมิให้มีการ บิดเบือนข้อเท็จจริง นำมาเป็นประเด็นกระทบภาพลักษณ์ของกองทัพ